Medisterpølse af mærket Mad og Smag, som er solgt i Kiwi-butikker over hele landet, kan være farlig, oplyser Fødevarestyrelsen. Fødevarestyrelsen oplyste i første omgang, at medisteren også var solgt hos Spar i Snedsted i Thy, men denne forretning er nu blevet fjernet fra listen. Engrosvirksomheden SuperGros tilbagekalder medisteren, efter at der er blevet påvist salmonella i produktet. Produkterne har sidste anvendelsesdatoerne 30. januar, 31. januar, 2. februar og 4. februar. Hvis medisteren ikke gennemsteges eller ved fejlhåndtering krydsforurener andre fødevarer, kan man blive smittet med salmonella, skriver Fødevarestyrelsen på sin hjemmeside. Symptomerne ved en salmonellainfektion kan blandt andet være diarré, kvalme, mavesmerter, opkast og feber. Fødevarestyrelsen opfordrer til, at man kasserer produktet eller leverer det tilbage til butikken, hvor det er købt.

Referat:
Fødevarestyrelsen advarer mod salmonella i medisterpølse, der er solgt i Kiwi-butikker over hele landet.